Na osnovu člana 23. stav 1. Pravilnika o uslovima, kriterijumima, merilima, postupku i načinu rada Komisije za izbor korisnika projekta **„RE!NTEGRACIJA - Podrška održivoj (re)integraciji povratnika u Srbiji”** (u daljem tekstu **Pravilnik**), Komisija za izbor korisnika projekta **„RE!NTEGRACIJA - Podrška održivoj (re)integraciji povratnika u Srbiji”**, osnovana odlukom direktora IDC-a, od 27.04.2020. godine (u daljem tekstu: **Komisija**) na sednici **Komisije**, održanoj 27.04.2020. godine u Novom Pazaru, usvojila je i donela odluku o objavljivanju:

**JAVNOG POZIVA**

za izbor korisnika projekta „RE!NTEGRACIJA - Podrška održivoj (re)integraciji povratnika u Srbiji” za **Meru 1 – Socijalna podrška**

Ovaj Javni poziv objavljuje se u okviru projekta **„RE!NTEGRACIJA - Podrška održivoj (re)integraciji povratnika u Srbiji”** koji sprovodi nemačka organizacija Udruženje samarićanskih radnika (ASB) i udruženje građana Inicijativa za razvoj i saradnju (IDC), sa korisničkim lokalnim samoupravama gradom Novim Pazarom, opštinom Tutin i opštinom Sjenica, i Lokalnim partnerima na Projektu Regionalnom razvojnom agencijom Sandžaka – SEDA i Muslimanskim humanitarnim društvom „Merhamet – Sandžak”. Projekat finansira Savezno Ministarstvo za ekonomsku saradnju i razvoj Republike Nemačke (u daljem tekstu: „**Donator**") u okviru programa Engagement Global.

Izabrani korisnici Projekta stiču pravo na podršku definisanu Projektom, Pravilnikom i ovim Javnim pozivom za **Meru 1 - Socijalna podrška**.

**Mera 1 – Socijalna podrška** namenjena je prvenstveno deci, omladini i ženskoj populaciji kako bi kroz programe psihosocijalne podrške postigli viši nivo društvene integracije. Socijalna podrška obuhvata sledeće mere, u skladu sa Projektom:

* 1. Psiho-socijalna / obrazovna podrška (700 korisnika);
	2. Dobrosusedski klubovi;
	3. Inkluzija u kulturni i javni život lokalne zajednice;
	4. Pravna podrška.

Pravo na podršku u okviru Projekta imaju svi podnosioci prijava pod jednakim uslovima, a prema uslovima i kriterijumima utvrđenim Pravilnikom i ovim Javnim pozivom.

Pravo na podršku imaju povratnici i članovi njihovih porodica, koji imaju prebivalište/boravište na teritoriji neke od korisničkih opština (grad Novi Pazar, opština Tutin, opština Sjenica), kao i druga lica i članovi njihovih porodica koja imaju prebivalište/boravište na teritoriji jedne od koriničkih opština.

Podrška krajnim korisnicima raspoređivaće se na način da najmanje 70% podrške bude namenjeno povratnicima sa teritorija tri korisničke opštine, dok će najviše 30% podrške biti pruženo drugim korisnicima sa teritorije korisničkih opština.

Podrška predviđena projektom raspoređivaće se i po mestu prebivališta potencijalnih korisnika u odnosu na korisničke opštine i u skladu sa Partnerskim ugovorom.

Povratnici u smislu ovog Pravilnika su osobe koje su boravile u Nemačkoj ili trećoj zemlji u neturističke svrhe sa namerom dugoročnog boravka (azil, posao, studije, stručno usavršavanje) i koje su se dobrovoljno ili nenamerno vratile u svoju zemlju porekla. Trajanje boravka u inostranstvu nije definisano, niti datum povratka. Izraz „treća zemlja“ odnosi se na obe, evropske i neevropske države (npr. Pakistan sa velikim brojem afganistanskih izbeglica). Ako je povratnik boravio u Nemačkoj i u trećoj zemlji, smatra se „povratnikom iz Nemačke“. Osim ako boravak u trećoj zemlji očigledno ne nadmašuje dužinu i vremensku blizinu boravka u Nemačkoj (npr. boravak u Nemačkoj pre 10 godina, povratak iz Italije pre šest meseci).

Porodično domaćinstvo u smislu ovog Pravilnika čine roditelji, odnosno staratelji, hranitelji, usvojitelji i deca, kao i srodnici u pravoj liniji, a u pobočnoj do drugog stepena srodstva, pod uslovom da žive u zajedničkom domaćinstvu. Zajedničko domaćinstvo jeste zajednica življenja, privređivanja i trošenja sredstava.

Potrebna dokumentacija za podnošenje Prijave na Javni poziv za izbor korisnika projekta „RE!NTEGRACIJA - Podrška održivoj (re)integraciji povratnika u Srbiji” za **Meru 1 – Socijalna podrška:**

* Saglasnost za obradu podataka o ličnosti (SM1-SP);
* Popunjen prijavni obrazac (PM1-SP);
* Fotokopija lične karte;
* Dokaz o povratničkom statusu ili Izjava da su povratnici (za aplikante koji pripadaju povratničkoj populaciji);
* Saglasnost roditelja/staratelja da maloletno lice pohađa psihosocijalne radionice;

Komisija zadržava pravo da traži i druge dokaze relevantne za odlučivanje o prijavi podnosioca ili dokumentaciju potrebnu za efikasnu pripremu i realizaciju podrške predviđene Merom 1 – Socijalna podrška.

Odluka o izboru korisnika, odnosno dodeli podrške, donosi se na osnovu prijava korisnika, a nakon provere ispunjenosti uslova iz Javnog poziva na osnovu priložene dokumentacije, u roku od 15 dana od dana podnošenja zahteva.

Proveru ispunjenosti uslova i kriterijuma za ostvarivanje prava na podršku vrši Komisija na osnovu podnetih prijava proverom dostavljene dokumentacije.

Ukoliko se pojave novi i važni elementi vezani za prethodno obrađen zahtev, Komisija zadržava pravo na ponovno razmatranje zahteva za vreme trajanja projekta.

Komisija odobrava podršku po redosledu pristizanja prijava, u skladu sa ovim Pravilnikom, obimom i raspodelom sredstava predviđenih za podršku u odnosu na Partnerski ugovor, do maksimalnog iskorišćenja sredstava.

Po odobravanju podrške korisniku, Projektni tim preuzima obezbeđivanje podrške po proceduri definisanoj projektom, u skladu sa prijavom korisnika.

Prijava za podršku u okviru Mere 1 – Socijalna podrška, sa pratećom dokumentacijom, podnosi se lično, u kancelariji Muslimanskog humanitarnog društva „Merhamet – Sandžak”, u Novom Pazaru, adresa Kragujevačka 12, u prostorijama Regionalne razvoje agencije Sandžaka u Tutinu, Peštarska 2/6, i u zgradi opštine Sjenica, adresa Kralja Petra I 10, kancelarija br.26.

**JAVNI POZIV JE OTVOREN OD PONEDELJKA, 27. aprila 2020. godine, i traje do završetka iskorišćenja sredstava namenjenih za podršku krajnjim korisnicima, a najkasnije do 31. decembra 2021. godine.**

 PREDSEDNIK KOMISIJE

 \_\_\_\_\_\_\_\_\_\_\_\_\_\_\_\_\_\_\_\_

Novi Pazar, 27.04.2020.